《别张袁州五首 其三》
宋代·彭龟年

袁人思君侯，事事皆甘棠。君侯亦念之，疾苦如己伤。

向来趣引输，诏许仍旧章。抗疏论不足，古人所未尝。

此请久不下，公归奏明光。渠侬未知公，尸祝无相忘。

作者简介：（1142—1206）临江军清江人，字子寿，号止堂。尝从朱熹、张栻游。孝宗乾道五年进士。授宜春尉。累除秘书郎兼嘉王府直讲。宁宗时拜吏部侍郎兼侍读，议论忠直，操行坚正。指斥韩侂胄，庆元二年被追官、勒停。嘉泰三年起知赣州，以疾辞，除集英殿修撰、提举冲佑观。开熙二年，守宝谟阁待制致仕。卒谥忠肃。有《止堂集》。